作者:白居易
標題:新沐浴
內容:形適外無恙，心恬內無憂。夜來新沐浴，肌發舒且柔。寬裁夾烏帽，厚絮長白裘。裘溫裹我足，帽暖覆我頭。先進酒一杯，次舉粥一甌。半酣半飽時，四體春悠悠。是月歲陰暮，慘冽天地愁。白日冷無光，黃河凍不流。何處征戍行，何人羈旅遊。窮途絕糧客，寒獄無燈囚。勞生彼何苦，遂性我何優。撫心但自愧，孰知其所由。